
[bookmark: _Toc0]Negyedévente egyeztetne a NAV a számviteli és adózási szakmával
Rendszeres szakmai párbeszédet kezdeményezett a NAV elnöke a számviteli és adózási szakma képviselőivel. R. Sádt Mónika a Számviteli és Adózási Szakemberek Napján jelentette be, a hivatal kész negyedévente egyeztetni a készülő változásokról, a gyakorlati problémákról és a nagyobb fejlesztésekről.
November 10-én második alkalommal rendezték meg a Számviteli és Adózási Szakemberek Napját, amely a könyvelők, könyvvizsgálók, adótanácsadók, okleveles adószakértők, valamint a társadalombiztosítási és bérügyi szakemberek közös szakmai fóruma. Az idei rendezvénynek a Nemzeti Adó- és Vámhivatal (NAV) Hungária körúti épülete adott otthont, ahol R. Sádt Mónika, a NAV elnöke is előadást tartott.
Az elnök szerint a NAV és a szakma együttműködése a következő időszak adóváltozásai és digitalizációs fejlesztései miatt még fontosabbá válik. A szakemberek találkoznak ugyanis elsőként azokkal a problémákkal, amelyek egy új szabály vagy informatikai megoldás gyakorlati alkalmazásakor jelentkezhetnek. Kezdeményezte, hogy a szakmai szervezetek és a NAV ne csak november 10-én, hanem negyedévente üljenek le egymással. A cél nem egy újabb formális fórum, hanem olyan munkakapcsolat, amelyben a problémákat lehetőség szerint még azelőtt sikerül megoldani, hogy azok adózók százezreit érintenék.
Az együttműködésnek már vannak hagyományai és eredményei is, a Vállalkozói Ügysegéd sikeres bevezetésével, illetve az eÁFA-val kapcsolatos szakmai visszajelzések is nagyban hozzájárultak ahhoz, hogy a több évtizedes ÁNYK-nál az egylépéses átállás helyett fokozatos átmenetet tervezzen a NAV.
R. Sádt Mónika három fontos célt is megfogalmazott a következő időszakra. A NAV nem kapcsol le nyomtatványt addig, amíg nincs működő alternatíva és reális felkészülési idő, a nagy változásokat a szakmával együtt szeretné tesztelni és még az élesítés előtt javítani, végül pedig: a NAV ne kérjen be az adózóktól olyan információt, amit már tud. Az adatoknak ehelyett szolgáltatásként kell visszatérniük a rendszerekbe, amelyek hozzájárulnak az egyszerűbb használathoz és a kevesebb hibához.
A NAV célja, hogy a következő időszak jelentős változásai kiszámíthatóan, a szakma tapasztalataira építve és az adózók számára minél egyszerűbben valósuljanak meg.

